20.9.2022.
HR
Službeni list Europske unije
C 361/13 četvrtak, 24. ožujka 2022.
61. poziva Komisiju i države članice da se pobrinu za to da novi Europski fond za pomorstvo, ribarstvo i akvakulturu postane operativan što je prije moguće i traži od Komisije da hitno razmotri podnošenje prijedloga kako bi se omogućilo da pomoć u nuždi u okviru Fonda bude moguća i u kriznim vremenima kao što je rat u Ukrajini; apelira na mobilizaciju svih preostalih sredstava iz Europskog fonda za pomorstvo i ribarstvo te snažno potiče Komisiju i države članice da ubrzaju provedbu pričuve za prilagodbu Brexitu kako bi se osiguralo da potpora brže stigne do područja pogođenih Brexitom;
62. potiče Komisiju da predloži hitne mjere za potporu ribarstvu, akvakulturi i cijelom vrijednosnom lancu (prerada, maloprodaja itd.) u EU; u tom kontekstu zahtijeva da hitne mjere uključuju: naknadu gospodarskim subjektima za izgubljene prihode i dodatne troškove, potporu za privremeni prestanak ribolovnih aktivnosti i potporu organizacijama proizvođača i cijelom vrijednosnom lancu morskih prehrambenih proizvoda za privremeno skladištenje proizvoda ribarstva i akvakulture putem Europskog fonda za pomorstvo, ribarstvo i akvakulturu, povećanje godišnje fleksibilnosti kvote s 10 % na 25 %, povećanje ograničenja državne potpore na najviše 500 000 EUR po plovilu u okviru de minimis okvira i uključivanje ribarstva i akvakulture u privremeni okvir za mjere državne potpore u slučaju krize; poziva Komisiju i države članice da uspostave sve dostupne instrumente zajedničke ribarstvene politike kako bi se stabilizirala tržišta;
63. konstatira da bi trebalo razmotriti mjere u cijelom lancu opskrbe hranom kako bi se zajamčilo da svi dionici imaju ulogu u jačanju otpornosti sektora poljoprivrednih i akvatičnih prehrambenih proizvoda te da te mjere moraju doprinijeti ostvarenju ciljeva tranzicije EU-a na klimatsku neutralnost do 2050.; smatra da bi se, u skladu s brzom provedbom Direktive o nepoštenim trgovačkim praksama (8), poseban naglasak trebao staviti na održivost poljoprivrede, ribarstva i akvakulture kao i na važnu ulogu trgovaca na malo u određivanju pravednih povrata za proizvođače, posebno s obzirom na pritiske koji proizlaze iz povećanih troškova sirovina, ali u jednakoj mjeri i njihovu odgovornost da osiguraju da hrana ostane cjenovno pristupačna i dostupna potrošačima;
64. poziva Komisiju da djeluje kako bi osigurala da se odredbama o državnim potporama za poljoprivredu, ribarstvo i akvakulturu, uključujući de minimis odredbe, državama članicama omogući pružanje brze i fleksibilne potpore subjektima kako bi se nadoknadili povećani troškovi povezani s ratom u Ukrajini; u tom pogledu ističe da bi države članice u sklopu svojih nacionalnih okvira također trebale razmotriti oblike pomoći kao što su smanjenje doprinosa za socijalno osiguranje, obustava ili smanjenje određenih poreza i produljenje zajmova povezanih s pandemijom bolesti COVID-19; poziva Komisiju da osigura da državne potpore ne dovedu do narušavanja tržišnog natjecanja i da se zajamče jednaki uvjeti među državama članicama;
65. poziva na pojačano djelovanje na međunarodnoj razini da bi se zajamčilo da je sigurnost opskrbe hranom u središtu donošenja političkih odluka, i to kako bi se izbjegle nestašice i zajamčila sigurnost hrane u najugroženijim zemljama, pri čemu bi prednost trebalo dati prehrambenoj upotrebi poljoprivrednih proizvoda i izbjeći prepreke međunarodnoj trgovini hranom;
66. poziva Komisiju i države članice da čim prije predlože da se održi sastanak Odbora FAO-a za svjetsku sigurnost opskrbe hranom, kojem bi se trebalo dati prednost kao koordinacijskom forumu kada je riječ o tom pitanju jer jamči uključivu zastupljenost svih država; poziva Komisiju i države članice da se angažiraju u tom forumu kako bi se osigurala međunarodna koordinacija, posebno u pogledu zaliha, biogoriva i financijske potpore zemljama uvoznicama;
67. smatra da bi mogle biti potrebne i znatne promjene tržišnih i izvoznih modela, kao i ozbiljno planiranje u nepredvidivim situacijama, kao što su autonomija u pogledu proizvodnje hrane za životinje u EU-u, alternativne mogućnosti za izvoz, povećani kapaciteti za reagiranje, strateške zalihe osnovne hrane, hrane za životinje i drugih prehrambenih proizvoda, autonomija u pogledu gnojiva i zamjenskih proizvoda te jasne informacije o globalnim obrascima prijevoza poljoprivrednih i ribarstvenih proizvoda te proizvoda akvakulture;
68. poziva na ubrzanje i jačanje mjera za smanjenje rasipanja hrane kako bi se maksimalno povećala dostupnost hrane i iskoristili resursi unutar EU kao sredstvo za poboljšanje autonomije u pogledu opskrbe hranom; naglašava da je potrebno izbjeći gubitak hrane tijekom skladištenja i u svim fazama lanca opskrbe, olakšati doniranje hrane dosljednom provedbom zakona o odgovornosti, poticati ponovnu upotrebu otpada od hrane i razviti alternativne mogućnosti za trgovce na malo,
(8)
SL L 111, 25.4.2019., str.
59.